CELEX: 62019TN0099
Language: da
Date: 2019-02-18 00:00:00
Title: Sag T-99/19: Sag anlagt den 18. februar 2019 — Magnan mod Kommissionen

17.6.2019   
            
            
               DA
            
            
               Den Europæiske Unions Tidende
            
            
               C 206/42
            
         
      Sag anlagt den 18. februar 2019 — Magnan mod Kommissionen
      (Sag T-99/19)
      (2019/C 206/47)
      Processprog: fransk
      
         Parter
      
      
         Sagsøger: Nathaniel Magnan (Aix-en-Provence, Frankrig) (ved advokat J. Fayolle)
      
         Sagsøgt: Europa-Kommissionen
      
         Sagsøgerens påstande
      
      
                  —
               
               
                  Det foreliggende søgsmål om passivitet fra Europa-Kommissionens side antages til realitetsbehandling, og Kommissionen ifalder ansvar uden for kontraktforhold i henhold til artikel 340 TEUF.
               
            
                  —
               
               
                  Det foreliggende søgsmål om annullation af Europa-Kommissionens stiltiende afgørelse om afslag på at handle ved skrivelse af 20. december 2018 antages til realitetsbehandling.
               
            
                  —
               
               
                  Med hensyn til realiteten, for det første:
                  
                              —
                           
                           
                              Der gives medhold, idet det præciseres, at artikel 55, litra a), i Loi sur l’Assurance-maladie ([lov om sygeforsikring,] benævnt »LAMal«) tilsidesætter:
                              
                                          —
                                       
                                       
                                          artikel 2 (ikke-forskelsbehandling), artikel 7 (retten til ligebehandling) og artikel 13 (stand still-forpligtelsen) i ALCP
                                       
                                    
                                          —
                                       
                                       
                                          artikel 55 i direktiv 2005/36/EF om anerkendelse af erhvervsmæssige kvalifikationer.
                                       
                                    
                        
                              —
                           
                           
                              Det fastslås, at kantonen Genèves horisontale direktiv om »Ansættelsesprocedure inden for offentlige institutioner og tilskudsmodtagende organer« tilsidesætter aftalen mellem Schweiz og EU om fri bevægelighed for personer (»ALCP«), og at al øvrig schweizisk føderal lovgivning om national præference tilsidesætter ALCP.
                           
                        
                              —
                           
                           
                              Det fastslås, at Den Europæiske Unions medlemsstater derimod ikke har truffet diskriminerede foranstaltninger over for læger, der er schweiziske statsborgere.
                           
                        
                              —
                           
                           
                              Det fastslås, at Europa-Kommissionen, som skal sikre anvendelsen af traktaterne, har udvist forsømmelig passivitet, hvorved princippet om beskyttelse af den berettigede forventning og princippet om beskyttelse af erhvervede rettigheder er blevet tilsidesat i forhold til dr. Magnan Nathaniel.
                           
                        
                              —
                           
                           
                              Det fastslås, at der er en årsagssammenhæng mellem den forsømmelige passivitet udvist af Europa-Kommissionen og den skade, som dr. Magnan Nathaniel har lidt.
                           
                        
                              —
                           
                           
                              Det fastslås, at Europa-Kommissionen har handlet passivt.
                           
                        
                              —
                           
                           
                              Europa-Kommissionen tilpligtes at betale et beløb på 1 141 198,10 EUR (en million ethundrede og enogfyrre tusinde ethundrede otteoghalvfems euro og ti cent til den pr. den 7. januar 2019 kl. 11.39 GMT gældende vekselkurs) svarende til 1 281 444 CHF (en million tohundrede og enogfirs tusinde firehundrede fireogfyrre schweiziske franc) til dr. Magnan Nathaniel, svarende til den allerede siden 2013 lidte skade som følge af Kommissionens ansvar uden for kontraktforhold i henhold til artikel 340 TEUF.
                           
                        
                              —
                           
                           
                              Europa-Kommissionen tilpligtes i henhold til artikel 340 TEUF for passivitet at betale en tvangsbøde på 500 EUR (femhundrede euro) pr. arbejdsdag til dr. Magnan Nathaniel som følge af den fortsatte, vedvarende og aktuelle økonomiske skade, hvilket beløb svarer til den daglige økonomiske skade indtil Det Schweiziske Forbund overholder ALCP eller indtil en parts udtræden af aftalen.
                           
                        
            
                  —
               
               
                  For det andet:
                  
                              —
                           
                           
                              Det fastslås, at Europa-Kommissionens svarskrivelse af 20. december 2018 udgør en afgørelse om afslag.
                           
                        
                              —
                           
                           
                              Denne stiltiende afgørelse fra Europa-Kommissionen om afslag på at handle i forhold til Det Schweiziske Forbund for tilsidesættelse af traktaterne og for ikke at erstatte den lidte skade annulleres.
                           
                        
            
         Søgsmålsgrunde og væsentligste argumenter
      
      Til støtte for søgsmålet har sagsøgeren anført fem anbringender.
      
                  1.
               
               
                  Første anbringende om Schweiz’ manglende overholdelse af aftalen mellem Det Europæiske Fællesskab og dets medlemsstater på den ene side og Det Schweiziske Forbund på den anden side om fri bevægelighed for personer (EFT 2002, L 114, s. 6) og af Europa-Parlamentets og Rådets direktiv 2005/36/EF af 7. september 2005 om anerkendelse af erhvervsmæssige kvalifikationer (EUT 2005, L 255, s. 22). Sagsøgeren har således anført, at Det Schweiziske Forbund i juli 2013 vedtog en bestemmelse om at begrænse antallet af læger, som praktiserer i overbemandede områder, der er dækket af den obligatoriske schweiziske sygeforsikring, hvilket udgør indirekte forskelsbehandling på grundlag af nationalitet, for så vidt som denne begrænsning ikke gælder for læger, der har mindst tre års erfaring fra schweiziske universitetshospitaler.
               
            
                  2.
               
               
                  Andet anbringende om, at der ikke fra Den Europæiske Unions side foreligger diskriminerende foranstaltninger over for læger, der er schweiziske statsborgere, i henhold til det folkeretlige princip om gensidighed, hvilket Retten ifølge sagsøgeren skal fastslå.
               
            
                  3.
               
               
                  Tredje anbringende om Kommissionens forsømmelige passivitet, for så vidt som denne havde pligt til at handle, idet den skal sikre traktaterne og Den Europæiske Unions borgeres grundlæggende rettigheder i henhold til artikel 17, stk. 1, TEU. Sagsøgeren har i denne henseende påberåbt sig princippet om beskyttelse af den berettigede forventning over for institutionerne og princippet om beskyttelse af erhvervede rettigheder.
               
            
                  4.
               
               
                  Fjerde anbringende om, at Kommissionens manglende opfølgning på sagsøgerens opfordring til at handle hurtigt de facto udgør et stiltiende afslag og derfor en bebyrdende afgørelse.
               
            
                  5.
               
               
                  Femte anbringende om Kommissionens ansvar uden for kontraktforhold i henhold til artikel 340 TEUF for passivitet.